Одрински сарај

Одрински сарај или Нов султански сарај () — палата која служела како резиденција на османлиските султани во времето кога градот бил седиште на Османлиското Царство. Од целиот комплекс денеска постојат само некои објекти, додека на поголемиот дел од нив се работи на реконструкција.

 Историја
Палатата била изградена во шума која покрива околу 30-35 хектари земја северно од градот, на западниот брег на реката Тунџа. Изградбата на палатата започнала во 1450 година за време на владеењето на Мурат II (1421-1444 и 1446-1451), но истата престанала кога султанот починал. По некое време, таа била завршена од Мехмед I (1444-1446 и 1451-1481) во 1475 година. Во следните години, палатата била континуирано проширувана со изградба на нови згради околу неа, посебно за време на владеењето на Сулејман Величествениот (1520-1566), Ахмед I (1603-1617), Мехмед IV (1648-1687), Ахмед II (1691-1695) и Ахмед III (1703-1730).

Палатата останала неискористена од 1718 година, кога Ахмед III своето седиште го преселил повторно во Истанбул, но во 1768 година Мустафа III (1757-1774) се вратил во градот. Во текот на следниот век, палатата не била многу користена, кое довело до нејзина состојба на распаѓање. Дополнително придонеле и земјотресите од 1752 година и пожарот од 1776 година. Во 1825 година, некои делови од палатата биле поправени од страна на Махмуд II (1808-1839). Палатата била оштетена во голема мера кога руските сили го окупирале Едрене во 1829 година, кога тие ја користеле како воен логор. Помеѓу 1868 и 1873 година, многу згради од комплексот биле подложени на реставрација од страна на градскиот кајмакам. Конечно, палатата била разрушена за време на Руско-турската војна (1877-1878).

 Комплекс
Комплексот на палатата се состоел од 72 различни згради со 117 соби, 14 куќи, 18 бањи, 8 џамии, 17 порти и 13 визби. Во времето на неговата слава во палатата живееле околу 34 000 луѓе со 6 000 службеници.

Главната зграда на палатата се викала „Џиханума касри“ или во превод Панорамски павилјон. Овде се наоѓала собата на султанот, библиотека, џамијата и други простории. На југ на павилјонот, се наоѓале три соседни павилјони за Мехмед IV, Мустафа II и Ахмед III. Како продолжение на овие згради, имало посебни простории во харемот наменет за Валиде султан, четирите султански жени, синовите принцови. Западно од овој објект се наоѓала приемната сала на султанот.

Најголема обнова палатата доживеала во времето на Сулејман Величествениот и неговиот архитект Мимар Синан. Во тоа време, палатата била редизајнирана, и проблемите со водоснабдувањето биле решени.

 Наводи 

 Надворешни врски 

Категорија:Султански резиденции во Турција
Категорија:Згради и градби во Одрин
Категорија:Знаменитости во Одрин
Категорија:Архитектура од 15 век
Категорија:Отоманска архитектура во Турција